Morten Bødskov (S), 2002-04-25:
Forbrugerne har krav på, at deres fødevarer er sikre, og det er fuldstændig uacceptabelt, hvis det, vi spiser, udgør en risiko for vores sundhed og ikke mindst også for vores helbred.
Vi skal populært sagt leve af mad og ikke blive syge af den i Danmark.
Socialdemokratiets holdning er klar.
Det var os, der fremlagde en effektiv handlingsplan mod salmonella, indførte forbud mod brug af vækstfremmere i foder, styrkede kontrollen med brugen af antibiotika, forbød flere hundrede sprøjtegifte og - ja, og det er vi glade for - fordoblede afgifterne på pesticider.
Det var Socialdemokratiet, der indførte et effektivt og enstrenget kontrolsystem fra jord til bord, gav økologien gode vækstvilkår, der i 1994 oprettede verdens første fødevareministerium og, nok så vigtigt, i 1998 fik vedtaget verdens første fødevarelov.
Vi arbejder for forbrugerne og deres ønske om sunde og sikre fødevarer.
Det er en linje, både forbrugerne og ikke mindst også den nuværende regering trygt kan regne med at vi har tænkt os at fastholde.
I Socialdemokratiet er vi bekymrede på forbrugernes vegne.
Vi mener, at regeringens profil er uklar.
Der er alt for mange eksempler på slinger i valsen, når det handler om fødevaresikkerheden, og selv om regeringen har siddet nu i langt mere end 100 dage, så har vi endnu ikke set en klar og samlet strategi for, hvordan forbrugernes fødevaresikkerhed skal forbedres.
Forbrugerne har krav på klare signaler fra regeringen, særlig nu hvor antallet af campylobactertilfælde stiger, og regeringen skærer ned på undersøgelser af pesticidrester i frugt og grønt.
Ingen kan jo undre sig over, at det skaber en usikkerhed blandt forbrugerne.
Fødevaresikkerheden skal forbedres, og det vil vi i Socialdemokratiet sikre med tre meget enkle principper.
For det første vil vi arbejde for strengere og klarere regler, der skal sikre en stadig større fødevaresikkerhed og ikke mindst også kvalitet af fødevarerne.
For det andet vil vi sikre, at reglerne overholdes gennem en effektiv og målrettet kontrol, og for det tredje vil vi arbejde for mere åbenhed gennem gennemskuelighed for forbrugerne og erhvervslivet, når det gælder vores ønske om strengere regler og effektiv kontrol af fødevaresikkerheden.
Vi har også hørt, at detailhandelen og dele af landbruget brokker sig over den meget strenge fødevarekontrol, og som altid lytter Socialdemokratiet til gode idéer.
Men det er vigtigt at slå fast, og det står fuldstændig klart, at Socialdemokratiet ikke vil svække fødevarekontrollen.
Det er regeringen, der skaber usikkerhed om fødevarekontrollen, når der nu spares på fødevareregionernes arbejde.
En effektiv fødevarekontrol skal sikre forbrugernes tillid til fødevarerne.
Derfor er en effektiv kontrol og åbenhed om resultaterne ikke mindst til gavn både for detailhandelen, landbruget og de øvrige fødevareproducenter.
Svigter forbrugernes tillid, svigter indtægterne for erhvervet både herhjemme og i udlandet.
Det er der masser af eksempler på.
Derfor bør målet om en endnu mere og bedre fødevaresikkerhed være en fælles sag her i Tinget for forbrugerne og erhvervslivet.
Men vi er bekymrede for regeringens uklare profil.
Regeringen vil sikkert påstå - som den i øvrigt allerede har gjort - at bekymringen er fuldstændig ubegrundet.
Ja, der er sågar eksempler på, at ansatte får mundkurv på, nogle er endda også blevet undergravet i medierne af skatteyderbetalte spindoktorer.
Hvorfor har vi endnu ikke set en strategi for bedre fødevaresikkerhed?
Hvorfor svækker regeringen fødevareregionernes arbejde med voldsomme besparelser?
Hvorfor skaber regeringen usikkerhed om kontrolbesøgene i lokalområderne og laboratorieundersøgelserne?
Hvorfor skærer man ned på undersøgelserne af pesticidrester i frugt og grønt?
Fødevaresikkerhed for Socialdemokratiet skabes også ved, at forbrugerne har valgmuligheder.
For forbrugerne er økologien en valgmulighed, som skal understøttes og gives bedre vækstvilkår.
Og når det gælder økologi, må vi indrømme, at så er fødevareministeren prisværdig klar i mælet.
Bl.a. sagde hun den 28. november 2001 til Jyllands-Posten: Jeg har ingen intentioner om at fremme økologien.
At ministeren også holder, hvad hun lover, er finansloven for 2002 et bevis på.
Den er spækket med massive besparelser på ordninger, der skulle fremme økologien.
Samtidig er regeringens såkaldte nationale strategi for bæredygtig udvikling støvsuget for målsætninger og nye økologiske initiativer.
Der skal ikke slækkes på fødevarekontrollen.
Den skal fortsat udføres regelmæssigt og så tæt på kilden som overhovedet muligt, og åbenheden skal øges, så forbrugernes tillid til danske fødevarer fastholdes på et meget højt niveau.
Det er altafgørende, ikke mindst af hensyn til fødevareerhvervet, vores eksportmuligheder og danske arbejdspladser.
Så Socialdemokratiets holdning er klar.
Vores indsats på det her område er til for en enkelt ting, nemlig at forbedre fødevaresikkerheden både til gavn for forbrugere, erhvervsliv og danske arbejdspladser.
På den baggrund skal jeg fremsætte følgende: Forslag til vedtagelse »Forbrugerne har krav på, at fødevarer er sikre.
Det er uacceptabelt, hvis fødevarer udgør en risiko for helbred og sundhed.
Derfor skal fødevaresikkerheden styrkes.
Folketinget ser f.eks. med bekymring på det stigende antal campylobactertilfælde.
Folketinget opfordrer derfor regeringen til: - at arbejde for klare regler, som sikrer et højt niveau for fødevaresikkerhed og -kvalitet, - at sikre en effektiv, målrettet og ubeskåret egen- og myndighedskontrol i de kommende år og - at sikre åbenhed og gennemskuelighed omkring regler og kontrol.
For yderligere at styrke fødevaresikkerheden opfordrer Folketinget - regeringen til at ændre bekendtgørelsen og fremsende en ny til EU, så fødevareindustrien ophører med at anvende industrielt fremstillede transfedtsyrer fra 1. januar 2003.«
Jeg tror, at vi er flere i Folketinget, som er ganske tilfredse med, at Dansk Folkeparti ikke mindst med den nuværende konstellation i Folketinget prioriterer fødevaresikkerhed, fødevarer og også økologi højt.
Som jeg sagde i mit tidligere ordførerindlæg, betragter Socialdemokratiet økologien som en del af fødevaresikkerheden, fordi forbrugerne skal have et valg.
Men når man ser på den totale amputering, der er sket på økologiområdet i finansloven, hvordan mener hr. Christian H. Hansen så, at det nuværende regeringssamarbejde er med til at fremme Dansk Folkepartis synspunkter om, at økologi er noget godt; det er noget, der bidrager til sunde fødevarer; det er noget, som Dansk Folkeparti i hvert fald tidligere har arbejdet for at prioritere højt?